送滎陽魏主簿
作者：歐陽修
朝代：宋

paragraphs: 卓犖東都子，姓名聞十年。
窮冬雪塞空，千里至我門。
子足未及閾，我衣驚倒顛。
僕童相視疑，寮吏或不然。
俛首鵠鶴啄，進趨鳧鴈聯。
青衫靴兩脚，言色倩以溫。
於公門豈少，乃獨得公懽。
受知固不易，知士誠尤難。
我思屈童吏，俗辯難以言。
觴豆及嘉節，高堂列羣賢。
文章看落筆，論議馳後先。
破石出至寶，决高瀉長川。
光暉相磨晻，浩渺肆波瀾。
寮吏媿我歎，僕童恪生顔。
我顧寮吏嘻，士豈以此觀。
此聊爲戲耳，以驚僕童昏。
士欲見其守，視其居賤貧。
欲知其所趨，試以義利干。
我始識其面，已窺其肺肝。
禮有來必往，木瓜報琅玕。
十年思見之，一日捨我還。
何用慰離居，贈子以短篇。